**Ministru kabineta noteikumu projekta „Jaunuzņēmumu darbības vērtēšanas komisijas nolikums” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Jaunuzņēmumu darbības atbalsta likuma 14.panta pirmā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Jaunuzņēmumu darbības atbalsta likuma (turpmāk – likums) 15. pants nosaka Jaunuzņēmumu darbības vērtēšanas komisijas (turpmāk – Komisija) kompetenci. Likuma 15.panta pirmajā daļā noteiktos uzdevumu ietvaros komisija pieņem :   1. lēmumus par jaunuzņēmumu iesniegtajiem pieteikumiem dalībai likumā noteiktajās atbalsta programmās (ar dalību atbalsta programmās saprotot gan lēmumu par atbalsta programmas piešķiršanu, gan atteikumu to piešķirt, kā arī atcelt lēmumu par atbalsta piešķiršanu un saskaņā ar likuma 11.panta otro daļu pieņemt lēmumu par izmaiņām), 2. lēmumus par riska kapitāla investoru atbilstību likumā noteiktajām kvalifikācijas prasībām, attiecīgi to iekļaušanu, neiekļaušanu vai izslēgšanu no kvalificēto riska kapitāla investoru saraksta.   Saskaņā ar likuma 15.panta otro daļu, komisija tai noteikto uzdevumu izpildē ir tiesīga pieprasīt informāciju gan no pašiem jaunuzņēmumiem un riska kapitāla investoriem, gan ekspertiem, publisko personu orgāniem vai ārvalstu publiskās pārvaldes iestādēm un profesionālajām apvienībām.  Likuma 14.panta pirmā daļa precizē jautājumu par komisiju, nosakot, ka Ministru kabinets izveido Jaunuzņēmumu darbības vērtēšanas komisijas sastāvu un apstiprina tās nolikumu. Savukārt personālsastāvu apstiprina ekonomikas ministrs.  Ņemot vērā iepriekš minēto, izstrādāts Ministru kabineta noteikumu projekts „ Jaunuzņēmumu darbības vērtēšanas komisijas nolikums” (turpmāk – noteikumu projekts).   1. **Komisijas izveidošana un tās sastāvs**   Izstrādātais noteikumu projekts nodrošina uzdevuma Ministru kabinetam apstiprināt komisijas nolikuma izpildi, kā arī ietver regulējumu par institūcijām, kuru pārstāvji tiek iekļauti komisijas sastāvā. Paredzēts, ka darbam komisijā tiek deleģētas institūcijas, kuru kompetence ir saistīta ar:   1. likumā noteikto atbalsta programmu mērķi (Ekonomikas ministrijas kompetence tautsaimniecības attīstībā, kā arī uzņēmējdarbības vides uzlabošanā, veicinot jaunuzņēmumu veidošanos Latvijā, Latvijas Investīciju un attīstības aģentūra (turpmāk – LIAA) ir finansējuma saņēmējs atbalsta programmā augsti kvalificētu darba ņēmēju piesaistē (2016.gada 25.oktobra Ministru kabineta noteikumi Nr.692 “Darbības programmas "Izaugsme un nodarbinātība" 1.2.1. specifiskā atbalsta mērķa "Palielināt privātā sektora investīcijas P&A" 1.2.1.2. pasākuma "Atbalsts tehnoloģiju pārneses sistēmas pilnveidošanai" īstenošanas noteikumi”), kā arī iepriekšējos plānošanas periodos ir uzkrājusi lielu pieredzi un atziņas, nodibinājusi sadarbību ar dažādiem partneriem, ieviešot uz inovāciju, jaunu produktu un tehnoloģiju izstrādi vērstas programmas), 2. likumā noteiktā atbalsta finansējuma specifiku (Valsts ieņēmumu dienests par iedzīvotāju ienākuma nodokļa un uzņēmumu ienākuma nodokļa atvieglojumu).   Noteikumu projekta 2.punkts paredz, ka institūcijas deleģē pārstāvjus un attiecīgā pārstāvja aizvietotāju. Likuma 16.panta pirmā daļa nosaka, ka Komisija lēmumu par atbalsta programmu piešķiršanu pieņem mēneša laikā no pieteikuma dokumentu saņemšanas dienas. Ņemot vērā, ka komisijas lēmuma pieņemšana ir saistīta ar vairāku komplicētu aspektu izvērtēšanu salīdzinoši īsā laika posmā, nepieciešams nodrošināt, ka komisija pārstāvis var veikt komisijas pārstāvja pienākumus visā lēmuma pieņemšanas periodā. Papildus jānorāda, ka komisijas darbs ir atkarīgs no jaunuzņēmumu aktivitātes atbalsta programmu izmantošanā, līdz ar to grūti prognozēt, Komisijas sēžu biežumu, tomēr var secināt, ka tās notiks ar zināmu regularitāti, tādēļ, lai nodrošinātu efektīvu un nepārtrauktu Komisijas darbu, kā arī iespēju pieņemt galīgo lēmumu viena mēneša laikā tiek noteikti Komisijas locekļu aizvietotāji, kas piedalās Komisijas sēdē gadījumā, kad Komisijas loceklim nav iespējams piedalīties attiecīgajā komisijas sēdē. Komisijas loceklis informē komisijas sekretariātu par to, ka attiecīgajā komisijas sēdē piedalīsies tā aizvietotājs kā lemttiesīgs komisijas loceklis.  Pēc Ministru kabineta noteikumu projekta apstiprināšanas Ministru kabinetā noteikumos minētajām institūcijām, kurām jādeleģē komisijas locekļi, tiks lūgts iesniegt informāciju par to deleģētajiem pārstāvjiem iekļaušanai komisijas sastāvā. Pēc šīs informācijas saņemšanas tiks sagatavots rīkojuma projekts par komisijas personālsastāvu, tādējādi pabeidzot komisijas izveidošanu un nodrošinot, ka komisija var uzsākt Jaunuzņēmumu darbības atbalsta likumā tai paredzēto uzdevumu izpildi.   1. **Komisijas darba organizācija**   Saskaņā ar noteikumu projekta III. daļu, komisijas darba organizācija ir tieši saistīta ar informāciju, ko sniedz jaunuzņēmums vai riska kapitāla investors, kā arī komisija saņem no administrējošās iestādes par jaunuzņēmumu vai par kvalificēto riska kapitāla investoru. Noteikumu projekta 9.1.1. apakšpunktā minētais jaunuzņēmumu pieteikums ir likuma 17.panta pirmajā daļā noteiktais dokumentu kopums, kā arī likuma 11.panta otrajā daļā paredzētais jaunuzņēmuma pieteikums uz papildu atbalstu atbalsta programmas perioda ietvaros. Noteikumu projekta 9.1.2. apakšpunktā minētais riska kapitāla investora pieteikums ir likuma 21.panta pirmajā un otrajā daļā noteiktais dokumentu kopums.  Komisijas lēmuma pieņemšanas ātrumam un precizitātei ir būtiska nozīme efektīvā atbalsta programmu izmantošanā un attiecīgi pieteiktās biznesa idejas attīstībā. Ņemot vērā, ka komisija lēmumu par jaunuzņēmuma dalību atbalsta programmās pieņem pietiekami īsā termiņā, t.i. mēneša laikā no likuma 17.panta pirmajā daļā un 21.panta pirmajā daļā minēto dokumentu saņemšanas dienas, svarīgs ir sagatavošanās posms pirms attiecīgās komisijas sēdes.  Likuma 13., 14. un 15.pants paredz, ka atbalsta programmu piešķiršanā savas kompetences ietvaros ir iesaistīta LIAA un komisija. Likums nosaka, ka LIAA ir ne tikai atbalsta programmu administrējošā iestāde, bet arī veic komisijas sekretariāta funkcijas. Lai nošķirtu atbalsta piešķiršanā iesaistīto pušu sadarbības mehānismu un funkcijas, noteikumu projekts paredz, ka atgriezenisko saiti komisijas lēmumu pieņemšanas procesā un administrējošās iestādes informācijas sagatavošanā nodrošina komisijas sekretariāts (skat. sadarbības shēmu). Saskaņā ar likuma 13.panta otro daļu Ministri kabinets nosaka kārtību, kādā administrējošā iestāde administrē atbalsta programmas.  Ņemot vērā iepriekš minēto var secināt, ka administrējošā iestāde uz minētā deleģējuma pamata veic vismaz šādas darbības:   1. informē jaunuzņēmumus par atbalsta programmu nosacījumiem, t.sk. sniedz konsultācijas jaunuzņēmumiem un riska kapitāla investoriem par pieteikumu dokumentācijas sagatavošanu; 2. izskata jaunuzņēmumu un riska kapitāla investoru iesniegto dokumentāciju jaunuzņēmumu atbilstības noteikšanai atbalsta programmu izmantošanai un riska kapitāla investoru atbilstībai kvalifikācijas prasībām; 3. pamatojoties uz izvērtējumu sagatavo argumentētu atzinumu, t.sk. atzinumu par piešķiramo *de minimis* atbalsta apmēru; 4. atbalsta programmu periodā veic jaunuzņēmumu monitoringu, lai sekotu līdzi vai nav iestājušies apstākļi kā rezultātā jaunuzņēmums zaudē atbalsta programmas izmantošanas tiesības; 5. kontrolē vai nav iestājušies apstākļi kā rezultātā kvalificēta riska kapitāla investori būtu izslēdzami no attiecīgā saraksta; 6. atbalsta programmu perioda beigās nosaka jaunuzņēmumam faktiski piešķirto *de minimis* atbalsta apmēru, kā arī veic piešķirtā *de minimis* atbalsta uzskaiti. 7. sniedz komisijas sekretariātam informāciju, kas nepieciešama komisijas uzdevumu veikšanai; 8. u.c. ar atbalsta programmu uzraudzību saistītās darbības.   Noteikumu projekts paredz, ka komisijas sekretariāts nodrošina komisijas komunikāciju ar administrējošo iestādi, adresātu, Valsts ieņēmumu dienestu un citām komisijas uzdevumu izpildē iesaistītajām pusēm. Ņemot vērā iepriekš minēto, komisijas sekretariāta uzdevumi ir noteikti noteikumu 9. punktā un ietver šādas darbības:   1. informē komisijas priekšsēdētāju par saņemtajiem pieteikumiem un administrējošās iestādes sagatavoto un sniegto informāciju; 2. informē komisijas locekļus par iespēju iepazīties ar pieteikumiem, nosakot iepazīšanās vietu un laiku, kā arī par komisijas sēdi pa elektronisko pastu vismaz trīs darbdienas pirms attiecīgās sēdes; 3. iesniedz izskatīšanai komisijas sēdē administrējošās iestādes atzinumus; 4. protokolē sēdes un noformē komisijas lēmumus; 5. ne vēlāk kā trīs darba dienu laikā no komisijas lēmuma pieņemšanas paziņo komisijas lēmumu adresātam un Valsts ieņēmumu dienestam; 6. izveido, uztur un publicē komisijas sekretariāta tīmekļvietnē atbalstīto jaunuzņēmumu reģistru; 7. izveido, uztur un publicē komisijas sekretariāta tīmekļvietnē kvalificēto riska kapitāla investoru sarakstu; 8. informē atbalsta programmu administrējošo iestādi par komisijas lēmumu.   Likuma 4.pants nosaka atbalsta programmu piešķiršanas kritērijus un 5.pants riska kapitāla investoru kvalifikācijas nosacījumus, savukārt Ministru kabineta noteikumi “Jaunuzņēmumu atbalsta programmu pieteikšanas un administrēšanas kārtība” nosaka dokumentu apjomu, kas jāiesniedz, lai Komisija pieņemtu attiecīgu lēmumu par atbalsta programmu piešķiršanu vai iekļaušanu kvalificēto riska kapitāla investoru sarakstā. Ņemot vērā iepriekš minēto, noteikumu projekts paredz, ka komisija savā darbībā, izvērtējot iesniegtos piedāvājumus, ņem vērā Ministru kabineta noteikumu “Jaunuzņēmumu atbalsta programmu pieteikšanas un administrēšanas kārtība” noteikto administrējošās iestādes sagatavoto atzinumu. Vienlaikus komisijas sekretariāts nodrošina, ka administrējošā iestāde tiek informēta par komisijas lēmumu, balstoties uz kuru tiek veiktas turpmākās darbības komisijas lēmum aizpildē.     1. **Komisijas lēmumu pieņemšana**   Balstoties uz pieejamo informāciju komisija pieņem vienu no likuma 15.panta pirmajā daļā minētajiem lēmumiem. Lēmumā par jaunuzņēmuma dalību atbalsta programmā tiek iekļauti jaunuzņēmuma rekvizīti, atbalsta programmas, kuras var izmantot, jaunuzņēmuma darba ņēmējus attiecībā uz kuriem tiek piešķirts atbalsts, kā arī norādīts jaunuzņēmumam piešķiramais *de minimis* atbalsta apmērs.  Saskaņā ar noteikumu projekta 13.punktu, komisija ir lemttiesīga, ja tās sēdē piedalās vairāk nekā puse no lemttiesīgajiem komisijas locekļiem, un no katras pilnvarotās institūcijas piedalās vismaz viens pārstāvis. Vienlaikus tiek paredzēta kārtība kādā komisijas loceklis, kurš ir konstatējis, ka tā dalība lēmuma pieņemšanā ir pretrunā ar likumu "Par interešu konflikta novēršanu valsts amatpersonu darbībā" vai ētikas normām tiek atstādināts no komisijas darba. Noteikumu projekta 2.punkts paredz noteikt komisijas locekļu aizvietotājus, līdz ar to tiek būtiski samazināts risks, ka atsevišķu pieteikumu vērtēšana varētu ieilgt komisijas lemttiesīgo komisijas locekļu mazākuma dēļ.  Komisijas sēdes dalībniekiem ir saistošs konfidencialitātes un informācijas tālākas neizplatīšanas pienākums par Komisijas sēdē skatīto informāciju attiecībā uz jaunuzņēmumu dalību atbalsta programmās un riska kapitāla investoru atbilstību kvalifikācijas prasībām. |
| 3. | Projekta izstrādē iesaistītās institūcijas | Ekonomikas ministrija, Latvijas Investīciju un attīstības aģentūra |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Jaunuzņēmumus, kas vēlas izmantot likumā noteiktās atbalsta programmas un riska kapitāla investorus, kas vēlas, lai tos iekļauj kvalificēto riska kapitāla investoru sarakstā. |
| 2. | Tiesiskā regulējuma ietekme uz tautsaimniecību un administratīvo slogu | Netiek radīts papildus administratīvais slogs vai negatīva ietekme uz tautsaimniecību. |
| 3. | Administratīvo izmaksu monetārs novērtējums | Komisijas sekretariāta izmaksas tiek segtas LIAA budžeta ietvaros. |
| 4. | Cita informācija | Nav |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Ministru kabineta noteikumi “Jaunuzņēmumu atbalsta programmu pieteikšanas un administrēšanas kārtība”.  Nepieciešami grozījumi Ministru kabineta noteikumu Nr.692 “Darbības programmas "Izaugsme un nodarbinātība" 1.2.1. specifiskā atbalsta mērķa "Palielināt privātā sektora investīcijas P&A" 1.2.1.2. pasākuma "Atbalsts tehnoloģiju pārneses sistēmas pilnveidošanai" īstenošanas noteikumi”. |
| 2. | Atbildīgā institūcija | Ekonomikas ministrija. |
| 3. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija, LIAA, Valsts ieņēmumu dienests. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Komisijas sastāvā ietilpstošajām institūcijām paaugstināsies komisijas sastāvā deleģēto pārstāvju pienākumu un darba apjoms. |
| 3. | Cita informācija | Nav |

Anotācijas III, V un VI sadaļa – projekts šo jomu neskar.

Iesniedzējs:

Ministru prezidenta biedrs,

ekonomikas ministrs A.Ašeradens

Vīza:

Valsts sekretārs J.Stinka

27.12.2016. 12:56

1619

L.Aršauska

67013238

[Linda.Arsauska@em.gov.lv](mailto:Linda.Arsauska@em.gov.lv)